钦定古今图书集成/明伦汇编/官常典/第275卷 > 罗复仁
## 钦定古今图书集成/明伦汇编/官常典/第275卷 > 罗复仁

按《明外史》本传：“复仁，吉水人。少嗜学，尤通天文书。陈
友谅辟为翰林院编修，已见友谅非帝王器，遁去。太
祖取九江，复仁来谒，留置左右。从破友谅于鄱阳，赍
蜡书谕降江西未下诸郡，授中书谘议。从围武昌，太
祖欲招陈理降，以复仁故友谅臣也，遣入城谕理，且
曰：‘理若来，不失富贵’。复仁顿首曰：‘如陈氏遗孤，得保
首领，俾臣不食。言于异日，臣死不憾’。”太祖曰：“汝行，吾
不汝误也。”复仁至城下，号恸者竟日。理惊缒使入见，
持理哭。哭止问故，乃以太祖意谕之。理心动，因语理
曰：“大兵所向，摧拉枯朽，不降且屠，城中民何罪。”理善
其言，即率官属出降。迁国子助教。以复仁老，特赐以小车出入。每宴见，赐坐食饮。已，复使扩廓，前使多拘
留，复仁议论慷慨，独还，擢编修。会安南侵占城，占城
诉于朝，命复仁赍诏至安南，使归所侵地。其王既奉
诏，赠遗复仁金贝及他土物甚众，悉却不受。帝闻而
贤之。洪武三年置弘文馆，以复仁为学士。与刘基同
位，在帝前率意陈得失。尝操南音，帝顾喜其质直，呼
为“老实”，罗而不名。间幸其舍，负郭穷巷，复仁方垩壁，
急呼其妻抱杌以坐帝。帝曰：“贤士岂宜居此？”遂赐第
城中。天寿节制《水龙吟》一阕以献，帝悦，厚赐之。寻乞
致仕。陛辞，赐大布衣，题诗衣襟上褒美之。已，又召至
京师，奏减江西秋粮及兵饷，帝皆许之。留三月，赐玉
带、铁拄杖、裘马、食具，遣还乡，以寿终。